ПРЕДЛОГ НА ЗАКОН

ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ЛИЗИНГ

Член 1

Во Законот за лизинг (,,Службен весник на Република Македонија“ бр. 04/02, 49/03, 13/06, 88/08, 35/11, 51/11, 148/13 и 145/15), во членот 5, во ставот (2) по зборовите „временски период на кој е склучен договорот за лизинг,” се додаваат зборовите „одредба кој ќе го поднесе барањето за упис на предметот на лизинг, за запишување на секоја промена во договорот за лизинг и за бришење на предметот на лизинг во посебниот регистар во Централниот регистар,”.

Член 2

Членот 12 се менува и гласи:

„(1) Давателот или корисникот се должни, во писмена или електронска форма, да поднесат барање на пропишан образец за упис на предметот кој е предмет на договорот на лизинг во посебен регистар кој се води во Централниот регистар, во рок од пет работни дена од денот на потпишувањето на договорот за лизинг. Давателот и корисникот можат да се договорат да го овластат нотарот кај кого е заверен договорот за лизинг, да го изврши уписот на предметот кој е предмет на договорот на лизинг во Централниот регистар. Поднесувањето на барањето за упис во електронска форма се врши согласно Законот за податоците во електронски облик и електронски потпис.

(2) Давателот или корисникот се должни до Централниот регистар да поднесат барање, во писмена или електронска форма согласно Законот за податоците во електронски облик и електронски потпис, за запишување на секоја промена во договорот за лизинг во рок од пет работни дена од настанувањето на промената.

(3) Давателот или корисникот се должни во рок од пет работни дена од престанокот или раскинувањето на договорот за лизинг, до Централниот регистар да поднесат барање во писмена или електронска форма согласно Законот за податоците во електронски облик и електронски потпис, за бришење на предметот од посебниот регистар.

(4) За извршениот упис, настанатите промени и бришење се издава потврда во писмена или електронска форма согласно со прописите кои се однесуваат на податоците во електронски облик и електронски потпис. Исправата за упис мора да ги содржи битните елементи од договорот, денот и часот на приемот на барањето во регистарот како и времето на издавањето на исправата.

(5) Формата и содржината на барањето, како и начинот на вршење на упис, промена и бришење на предметот кој е предмет на договорот на лизинг во посебниот регистар кој се води во Централниот регистар го пропишува Директорот на Централниот регистар.”.

Член 3

По членот 18-б се додаваат два нови члена 18-в и 18-г кои гласат:

„Член 18-в

(1) Глоба во износ од 4.000 евра во денарска противвредност ќе му се изрече за прекршок на правно лице, односно на трговец поединец – корисник на лизинг ако:

1) не поднесе барање за упис на предметот на договорот за лизинг во пропишаниот рок (член 12 став (1));

2) не поднесе барање за запишување на промените во договорот за лизинг во пропишаниот рок (член 12 став (2)) и

3) не поднесе барање за бришење на предметот од посебниот регистар во пропишаниот рок (член 12 став (3)).

(2) Глоба во износ од 30% од одмерената глоба за правното лице, односно за трговецот поединец ќе му се изрече за прекршоците од ставот (1) на овој член и на одговорното лице во правното лице, односно трговецот поединец.

(3) Глоба во износ од 400 до 600 евра во денарска противвредност ќе се изрече на физичко лице–корисник на лизинг за прекршоците од став (1) на овој член.

Член 18-г

Глоба во износ од 400 до 600 евра во денарска противвредност ќе му се изрече за прекршок на нотар доколку е овластен, а во пропишаниот рок не поднесе барање за упис на предметот кој е предмет на договорот за лизинг (член 12 став (1)).”.

Член 4

Подзаконскиот акт предвиден со овој закон ќе се донесе во рок од 30 дена од денот на влегување во сила на овој закон.

Член 5

Овој закон влегува во сила осмиот ден од денот на објавувањето во „Службен весник на Република Македонија“.